Пол Мартин

Пол Эдгар Филипп Мартин, PC, CC (, 1938 оны 8 сарын 28-нд төрсөн) буюу Бага Пол Мартин () нь Канадын улс төрч, тус улсын 21 дэх ерөнхий сайд, Канадын Либерал Намын дарга асан хүн юм.

2003 оны 11 сарын 14-нд Мартин Жан Кретьенээс Либерал Намын удирдагчийн албан тушаалыг хүлээн авч, улмаар мөн оны 12 сарын 12-нд ерөнхий сайд болжээ. 2004 оны сонгуулийн дараа түүний удирдсан Либерал Нам хамгийн олон суудалтай намын байр сууриа хадгалж чадсан ч парламентын суудлын олонхийг авч чадалгүй, цөөнхийн засгийн газар байгуулав. Парламент дахь дэмжлэг муутай байсан түүний засгийн газарт итгэл үл үзүүлэх шийдвэрийг парламент гаргаснаар 2006 оны сонгуулиар тэргүүлэх намын байр сууриа Консерватив Намд алдаж, Стивен Харпераар удирдуулсан цөөнхийн засгийн газар бүрджээ. Уг сонгуулийн дараа Мартин 3 сарын 18-нд намын даргын суудлаа сунгаанд ялсан Стефан Дионд шилжүүлжээ.

Мартин 1988 оноос Монреалийн Лазалл-Эмар тойргийг төлөөлөн парламентад суух болсон бөгөөд 2008 онд улс төрийг орхих хүртлээ парламентын гишүүнээр ажилласан юм. Тэрээр 1993 - 2002 онд сангийн сайдаар ажиллахдаа Канадын засгийн газрын санхүүгийн бүтцэд маш олон өөрчлөлт хийж, нийгмийн үйлчилгээ зэрэгт шинэчлэл хийсэн түүний бодлого тус улсын төсвийн архаг алдагдлыг бууруулахад шууд нөлөө үзүүлсэн билээ.

 Цахим холбоос 

 Пол Мартины хувийн цахим хуудас

Ангилал:Канадын ерөнхий сайд
Ангилал:Канадын Доод Танхимын гишүүн
Ангилал:Канадын сангийн сайд
Ангилал:Канадын өмгөөлөгч
Ангилал:Канадын бизнесмен
Ангилал:Канадын Либерал Намын гишүүн
Ангилал:Канадын Нууц Зөвлөлийн гишүүн
Ангилал:Канадын одон шагналтан (компаньон)
Ангилал:Оттавагийн их сургуулийн хүндэт доктор
Ангилал:Канадчууд
Ангилал:1938 онд төрсөн